‘ઉધાર લેવું’ એટલે ‘ભીખ માગવી’, ઉધારનો આવો અર્થ કોઈ ભાષાશાસ્ત્રી, સમાજશાસ્ત્રી કે માનસશાસ્ત્રીએ કર્યો નથી. તો પછી વિક્રેતાઓ ‘ઉધાર આપવું’ એટલે ‘ગયા ખાતાનું સમજવું’ આવો અર્થ કરીને પોતાના ઓછા અભ્યાસનું, પોતાનામાં રહેલી ઉદારતાના અભાવનું અને ધંધો ચલાવવાની અણઆવડતનું જ પ્રદર્શન શા માટે કરી રહ્યા હશે ! ઉધાર વિશે વિચારીએ તો સમગ્ર માનવસૃષ્ટિમાં સૌથી અવિશ્વાસુ પ્રાણી તરીકે ‘ડૉક્ટર’ને ગણાવી શકાય. બીજા વ્યવસાયિકો તો થોડી ઘણી ઉધારી જાણે-અજાણે પરાણે કે આંખની શરમે કરી દે છે ! જ્યારે ડૉક્ટરો ભૂલેચૂકેય ઉધારની પ્રથા આરંભતા નથી. ઊલટાનું, ઘણાં વ્યવહારુ ડોક્ટરો અગાઉથી ડિપૉઝિટ જમા કરાવવાની ફરજ પાડી પછી દર્દીનો હાથ પકડે છે કે ઑપરેશન થિયેટરમાં એન્ટ્રી કરાવે છે. જો કે આમ કરીને તેઓ પોતાને જ નુકશાન પહોંચાડતા હોય છે. ઍડવાન્સ ફી લેવાનો અર્થ એવો થાય છે કે મજકૂર દર્દી સાજો કે સ્વસ્થ થવાની શક્યતા ઘણી ઓછી છે….!